AARHUS: Det kan godt være, at havneudsigten fra Strandvejen er reddet med det nye forslag om Tangkrogen. I stedet foreslår Aarhus Havn så at udvide Østhavnen til dobbelt størrelse. Og det vil tage endnu mere af udsigten, frygter flere politikere.

Ango Winther (S) bakkede stort op om udvidelsesplanen, men Heidi Bank (V) var meget skeptisk i byrådet onsdag:

- Skal den åbne bugt fyldes med byggeaffald, og udsigten ødelægges med kraner og containere? Læg mærke til, hvor langt udsigten vil blive skæmmet. Der bliver ingen fri udsigt fra Tangkrogen til langt ind i skoven.

Jan Ravn Christensen (SF) var forundret over, at det var fra Venstre kritikken kom:

- Vi er en helt anden opfattelse. Havnen skaber arbejdspladser og vækst. Selvfølgelig skal vi investere i at udvide havnens areal, men om det præcist skal være som de tegninger her, skal jo afklares.

Keld Hvalsø (EL) stillede spørgsmål ved, om containere i det hele taget er fremtiden.

- Er det måden at indrette vores samfund på, at man fragter så store mængder rundt. Vi vil hellere en lokal produktion.

Knud N. Mathiesen (DF) var også kritisk, ligesom teknisk rådmand Bünyamin Simsek (V) tidligere har været.

Udvidelsen blev derefter sendt til granskning i teknisk udvalg.